Man vas ná Hankey-plaasaanvalArgieffoto ŉ 32-jarige verdagte sal Dinsdag in die hof verskyn in verband met ŉ aanval op ŉ plaas in die Hankey-omgewing in die Oos-Kaap waartydens ŉ ma van drie kinders geskiet en glo verkrag is. Kol. Priscilla Naidu, woordvoerder van die polisie, het gesê die verdagte is Woensdag deur lede van die provinsiale eenheid vir georganiseerde misdaad en speurders in die Nketlana-nedersetting, net ŉ paar kilometer van die Lesotho-grens, in hegtenis geneem. Volgens Naidu is van die goedere wat tydens die aanval gesteel is ook deur die polisie teruggevind. Die verdagte sal in die Hankey-landdroshof verskyn op vier aanklagte van poging tot moord, verkragting, onwettige besit van ŉ vuurwapen, roof met verswarende omstandighede, diefstal en onsedelike aanranding. Maroela Media het vroeër berig die 44-jarige vrou en haar drie kinders was Saterdag 23 Maart alleen by die huis omdat haar man glo weg van die huis op ŉ jaguitstappie was. ŉ Aanvaller het toegang tot die huis verkry deur verskeie skote deur ŉ glasdeur te skiet en die vrou is in haar rug gewond. Die aanvaller het die vrou gedwing om, steeds met die koeël in haar rug, saam met hom na ŉ kitsbank in Hankey te ry om geld te onttrek. Terwyl die aanvaller besig was om die geld te onttrek, kon die vrou daarin slaag om met haar voertuig weg te kom. Naidu het gesê verskeie mense is as deel van die polisie se ondersoek ondervra, maar weer vrygelaat nadat hulle nie met die aanval verbind kon word nie.